ХьэтIохъущыкъуей кадетхэм псалъэ ят
Бахъсэн районым щыщ ХьэтIохъущыкъуей къуажэм дэт «Кадетхэм я интернат школ №1» къэрал кIэзонэ еджапIэм и гъэсэн 70-м иджыблагъэ тхьэрыIуэ псалъэ ятащ.
А Iуэху гуфIэгъуэм теухуауэ ирагъэкIуэкIа зэхыхьэм хэтащ КъБР-м спортымкIэ и министрым и къуэдзэ Анаев Аслъэн, КъБР-м и ДОСААФ-м и тхьэмадэм и къуэдзэ, полковник Кирпичников Михаил, Бахъсэн районым и щIыналъэ администрацэм хабзэхъумэ органхэм ядэлэжьэнымкIэ и управленэм и унафэщI Тохъутэмыщ Мухьэмэд, МВД-м и район къудамэм и унафэщI, полицэм и подполковник ХъуэкIуэн Елдар, КъБР-м и дзэ комиссариатым Бахъсэн къалэм, Бахъсэн районым, Дзэлыкъуэ районым щиIэ и IуэхущIапIэм и унафэщI Сосналы Мухьэмэд, Бахъсэн къалэм дэт етIуанэ школымрэ Зеикъуэ къуажэм дэт етIуанэ школымрэ я еджакIуэхэр.
ГуфIэгъуэ маршым и макъамэхэм щIэту хьэщIэхэмрэ кадетхэмрэ я пащхьэ кърахьащ школым и Бэракъыр — пэжыгъэмрэ щIыхьымрэ я дамыгъэр. Кадетхэм тхьэрыIуэ псалъэ ята нэужь хьэщIэ лъапIэхэр абыхэм ехъуэхъуащ.
Чылар Аринэ.
